DECRETO 225/2005, do 22 de xullo, sobre a aprobación definitiva da modificación puntual do Plan Xeral de Ordenación Municipal da Gudiña (Ourense) no SUR-I-1, no lugar coñecido como Val de Xoana. (Expediente OU-04001).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 09/08/2005

1. O municipio da Gudiña conta cun Plan Xeral de Ordenación Municipal (desde agora PXOM) aprobado definitivamente o 29 de abril de 2002.
Con posterioridade á dita aprobación, entrou en vigor a Lei 9/2002, do 30 de decembro, de ordenación urbanística e protección do medio rural de Galicia (DOG número 252, do 31 de decembro), logo modificada pola Lei 15/2004, do 29 de decembro, de modificación da Lei 9/2002, do 30 de decembro, de ordenación urbanística e protección do medio rural de Galicia (DOG número 254, do 31 de decembro) (desde agora Louga).
2. A modificación ten por obxecto: a recualificación da zona de policía do Rego do Val da Xoana como solo rústico de protección de augas; a recualificación da zona de protección do ferrocarril como solo rústico de protección de infraestruturas e a reclasificación, como solo urbanizable non delimitado industrial, duns terreos de aproximadamente 4,28 hectáreas, lindantes co actual solo urbano industrial da Gudiña, actualmente clasificados polo PXOM como solo rústico común e como solo de protección de cultivos, coa finalidade de dispor de solo industrial necesario para a implantación de actividades industriais de gran tamaño e paliar así a carencia de solo que permita a localización dese tipo de actividades.
3. Por imperativo do disposto no artigo 32 e na disposición transitoria primeira 1 f), g) da Louga, aos ditos terreos recollidos no PXOM como solo rústico común e como solo de protección de cultivos, correspóndelles actualmente a consideración de solo rústico de protección ordinaria e solo rústico de protección especial, respectivamente.
4. De conformidade co disposto na disposición transitoria primeira 1 g) da Louga, as modificacións do planeamento vixente á entrada en vigor desta lei deben axustarse ao disposto nela, polo que, consonte o sinalado no seu artigo 93.4º, as modificacións de calquera dos elementos dos plans, proxectos, nor
mas e ordenanzas suxeitaranse ás mesmas disposicións enunciadas para a súa tramitación e aprobación, sen prexuízo de que tamén deban cumprir as demais condicións e trámites que para o efecto prevé a citada lei en razón das pretensións que conteñan. Nese aspecto, cómpre ter en conta, entre outros, os seguintes particulares:
a) Terminada a fase de elaboración da modificación, e inmediatamente antes da súa aprobación inicial, o concello someteu o expediente a informe preceptivo (artigo 85.1º da Louga) da Consellería de Política Territorial, Obras Públicas e Vivenda, emitíndose o 15 de xuño de 2004 con sinalamento de observacións ao proxecto daquela presentado, e que se ten por cumprido co contido do documento aprobado provisionalmente.
b) A seguir, o Pleno da corporación, en sesión do 23 de xullo de 2004, acordou a aprobación inicial da modificación, que posteriormente foi sometida a información pública, polo prazo dun mes, mediante anuncios publicados nos xornais La Voz de Galicia, os días 28 e 29 de xullo de 2004, e El Faro de Vigo, os días 29 e 30 de xullo de igual ano, así como no número 172 do Diario Oficial de Galicia correspondente ao 3 de setembro do dito ano, sen que foran presentadas alegacións, e logo aprobada provisionalmente polo Pleno do concello na súa sesión do 3 de xaneiro de 2005.
c) Constan no expediente a emisión dos seguintes informes sectoriais: de Patrimonio e Urbanismo de Renfe, emitido en sentido favorable o 29 de xullo de 2004; do xefe da Unidade de Estradas de Ourense da Demarcación de Estradas do Estado en Galicia, emitido en sentido favorable o 30 de xullo de 2004; da Comisión Territorial do Patrimonio Histórico da Consellería de Cultura, Comunicación Social e Turismo, do 29 de setembro de 2004, sinalando a necesidade de realizar unha prospección arqueolóxica preventiva, que xa foi levada a cabo e incluída no expediente, e na que se constata que non se atoparon evidencias arqueolóxicas de ningún tipo; e da Confederación Hidrográfica del Duero, emitido en sentido favorable o 4 de novembro de 2004.
d) Así mesmo, constan no expediente os informes favorables do técnico e do secretario municipais, emitidos o 2 e 6 de xullo de 2004, respectivamente.
e) A Comisión Superior de Urbanismo de Galicia, en sesión do 9 de xuño de 2005, emitiu informe favorable sobre o expediente para os efectos do previsto no artigo 95.2º e 4º da Louga.
5. De conformidade co disposto nos artigos 93 e 95.4º da Louga, a competencia para a aprobación definitiva das modificacións do planeamento que teñan por obxecto a reclasificación de solo rústico de especial protección, correspóndelle ao Consello da Xunta de Galicia, logo do informe favorable da Comisión Superior de Urbanismo de Galicia que, como anteriormente se recolle, para o caso que nos ocupa foi emitido na súa sesión do 9 de xuño do ano que corre.
En mérito do dito, de conformidade co establecido na dita Lei 9/2002, do 30 de decembro, de orde
nación urbanística e protección do medio rural de Galicia, e no artigo 37 da Lei 1/1983, do 22 de febreiro, reguladora da Xunta e do seu presidente, e co informe favorable da Comisión Superior de Urbanismo de Galicia do 9 de xuño deste ano, así como por proposta do vicepresidente primeiro e conselleiro de Política Territorial, Obras Públicas e Vivenda e logo de deliberación do Consello da Xunta de Galicia na súa reunión do día vinte e dous de xullo de dos mil cinco,
DISPOÑO:
Artigo 1º
Aprobar definitivamente o expediente de modificación puntual do Plan Xeral de Ordenación Municipal da Gudiña (Ourense) no SUR-I-1, no lugar coñecido como Val de Xoana, aprobado provisionalmente polo concello de razón o 3 de xaneiro de 2005.
Artigo 2º
De conformidade co aquí decretado e co disposto polos artigos 92 da dita Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP de Ourense a normativa e as ordenanzas desta modificación aprobada definitivamente.
Disposición derradeira
Recursos.-Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, vinte e dous de xullo de dous mil cinco.
Manuel Fraga Iribarne
Presidente
Alberto Núñez Feijoo
Vicepresidente primeiro e conselleiro de Política Territorial, Obras Públicas e Vivenda